**EELNÕU 2021/370**

 **KOMISJONID:**

|  |  |
| --- | --- |
| eelarve- ja arengu- | JK |
| haridus- | X |
| kultuuri-  |  |
| majandus- |  |
| revisjoni- |  |
| sotsiaal-  |  |

**VILJANDI LINNAVOLIKOGU**

OTSUS

### 26. august 2021 nr

COVID-19 olukorras kohaliku omavalitsuse üksustele investeeringuteks ning

lammutamise ja remonttöödega seotud tegevusteks toetuse taotlemiseks

projektide nimekirja kinnitamine

Riigihalduse ministri 23.04.2021 määrusega nr 12 kehtestatud "COVID-19 olukorras kohaliku omavalitsuse üksustele investeeringuteks ning lammutamise ja remonttöödega seotud tegevusteks toetuse eraldamise ning kasutamise tingimuste ja korra“ alusel Viljandi Linnavolikogu

**o t s u s t a b:**

1. Kinnitada COVID-19 olukorras kohaliku omavalitsuse üksustele investeeringuteks ning lammutamise ja remonttöödega seotud tegevusteks toetuste taotlemiseks Viljandi linna projektide nimekiri järgmiselt:

1.1. Uue tänava rekonstrueerimistööd;

1.2. Viljandi Jakobsoni Kooli ventilatsioonisüsteemi osaline projekteerimine ja ehitamine ning muusikaklassi remont.

2. Volitada Viljandi Linnavalitsust esitama Rahandusministeeriumile toetuse taotlemiseks otsuse punktis 1 nimetatud projektide vormikohast nimekirja ja muid nõutud dokumente.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)

## Helir-Valdor Seeder

linnavolikogu esimees

# Koostaja(d): Reet Alev

**Esitatud:**

**Esitaja:** Viljandi Linnavalitsus **Ettekandja:** Kalvi Märtin

**Lk arv:**

**Hääletamine:** nõudmisel

Seletuskiri

**COVID-19 olukorras kohaliku omavalitsuse üksustele investeeringuteks ning**

**lammutamise ja remonttöödega seotud tegevusteks toetuse taotlemiseks**

**projektide nimekirja kinnitamine**

Eelnõu eesmärgiks on riigihalduse ministri 23.04.2021 määrusega nr 12 kehtestatud "COVID-19 olukorras kohaliku omavalitsuse üksustele investeeringuteks ning lammutamise ja remonttöödega seotud tegevusteks toetuse eraldamise ning kasutamise tingimuste ja korra“ (edaspidi nimetatud kord) alusel Viljandi linnale piirsummana määratud 379 000 euro suuruse toetuse taotlemise aluseks oleva projektide nimekirja kinnitamine ja linnavalitsusele volituste andmine toetuse taotlemiseks Rahandusministeeriumile dokumentide esitamiseks.

Korra alusel määrati omavalitsustele kokku 30 miljonit eurot toetust eesmärgiga toetada kohaliku omavalitsuse üksusi investeeringute ning lammutamise ja remonttöödega seotud tegevuste tegemisel, et aidata kaasa majanduse elavdamisele. Toetus on suunatud eelkõige siseruumide ventilatsiooni parandamiseks, hoonete energiatõhususe suurendamiseks ja ebavajalike hoonete lammutamiseks.

Korra kohaselt on abikõlblikud järgmised kulud koos käibemaksuga:

1) objekti ehitamise, rekonstrueerimise ja renoveerimisega seotud kulud;

2) objekti lammutamise ja remondi kulud;

3) tehnosüsteemide, tänavavalgustuse ja kommunikatsioonide rajamise ja paigaldamise ning hoonete automaatikaseadmete ja turvasüsteemide soetamise ja paigaldamisega seotud kulud;

4) Vabariigi Valitsuse 20. detsembri 2020. a määruse nr 252 „Infosüsteemide turvameetmete süsteem” nõuetele vastava infovara töökindluse tagamiseks tehtud soetuse ja paigaldamisega seotud kulud.

Igale omavalitsusele on arvestatud piirsumma, mille piires tuleb Rahandusministeeriumile esitada toetuse taotlemiseks projektide nimekiri koos nõutud informatsiooniga ning iga projekti kohta leping, tellimuse kinnituse või ostuarve. Kohaliku omavalitsuse üksus võib esitada projektide nimekirja jooksvalt kuni 2021. aasta 1. detsembrini.

Toetust saavad projektid ja toetuse suurus kinnitatakse esitatud projektide nimekirja alusel riigihalduse ministri käskkirjaga. Rahandusministeerium kannab toetuse kohaliku omavalitsuse üksustele üle viie tööpäeva jooksul riigihalduse ministri käskkirja kinnitamisest arvates, kuid mitte hiljem kui 2021. aasta 30. detsembril.

Viljandi linna piirsummaks on arvestatud vastavalt metoodikale 379 000 eurot, mille piires saab esitada toetuse taotlemiseks projektide nimekirja.

Eelnõuga kinnitatakse projektide nimekiri, milles on järgmised projektid:

**1. Uue tänava rekonstrueerimistööd – taotletava toetuse summa on 279 000 eurot.**

Vabariigi Valitsuse 15. jaanuari 2021. a korralduse nr 11 „2021. aasta riigieelarve täiendav liigendamine“ alusel eraldati Viljandi linnale Uue tänava rekonstrueerimiseks lõigus Allika tn kuni Tallinna tänav 1 000 000 eurot. Tööde kogumaksumus käibemaksuga on 2 155 314,29 eurot, millest Viljandi Linnavalitsuse finantseeritavate tööde hind on 1 721 765,71 eurot ja

projekti partneri Viljandi Veevärk AS-i poolt tasutavate tööde hind 433 548,58 eurot.

Projekti omaosalus on Viljandi linna 2021. aasta I lisaeelarves.

**2. Viljandi Jakobsoni Kooli ventilatsioonisüsteemi osaline projekteerimine ja ehitamine ning muusikaklassi remont – taotletava toetuse summa on 100 000 eurot.**

Projekti raames koostatakse Viljandi Jakobsoni Kooli ventilatsioonisüsteemi projekt (seadmesisese soojuspumbaga) ja ehitatakse ventilatsioonisüsteem kooli aulasse, muusikaklassi, aula taga olevasse abiruumi. Samuti suurendatakse muusikaklassi kõrvalruumi võrra ja eemaldatakse aula taga olevast abiruumist mittevajalikud seinad ja põrandad ning viimistletakse ruum. Tööde kogumaksumus käibemaksuga on 151 200 eurot.

(allkirjastatud digitaalselt)

Reet Alev
linnaarengu peaspetsialist